Oscar Pistorius-moordverhoor: Dixon bevraagteken bure se getuienis | Maroela Media
Oscar Pistorius-moordverhoor: Dixon bevraagteken bure se getuienis
Forensiese kenner Roger Dixon op 15 April 2014 in die hof Foto: Alon Skuy/Times Media Group/Pool (SAPA)
Oscar Pistorius se moordverhoor duur Woensdag voort in die Pretoriase hooggeregshof met Roger Dixon, voormalige senior forensiese kenner van die polisie, in die getuiebank.
Pistorius het Dinsdag sy sewende dag in die getuiebank spandeer voordat Gerrie Nel sy kruisondervraging afgesluit het. Hy hou vol hy is onskuldig en het onvrywillig opgetree toe hy vier skote deur 'n geslote toiletdeur geskiet het.
Barry Roux, vir Pistorius, het Dixon Dinsdag geroep. Dixon sê hy het klank- en visuele toetse gedoen wat teenstrydig is met die getuienis van Pistorius se bure. Van Pistorius se bure het getuig hulle het 'n vrou se gille gehoor gevolg deur skote.
Dixon het met Pistorius se verdediging saamgestem dat ondersoekbeamptes van die polisie moontlik die getuienis besmet het en het aan die hof gesê dit is duidelik dat een van die beamptes op die deur getrap het. Hy het dit as "hoogs onprofessioneel" beskryf.
Die staat het regter Thokozile Masipa versoek om die verhoor tot 5 Mei uit te stel. Sy sal Woensdag haar besluit hieroor aankondig.
Pistorius word van moord beskuldig nadat hy Reeva Steenkamp op 14 Februarie in sy huis in Pretoria-Oos doodgeskiet het. Hy voer aan hy het haar vir 'n inbreker aangesien. Hy staar ook aanklagte wat verband hou met die oortreding van die Vuurwapenwet in die gesig. –SAPA